แบงก์ออมสินพร้อมเป็นเบอร์1ปล่อยกู้ลงทุนนํ้า
ออมสินเปิดประตูปล่อยกู้ลงทุนน้ำเต็มที่ คาดเป็นเบอร์หนึ่ง เงินประมูลกว่า 1.75 แสนล้าน
11 มิ.ย. 2556

ออมสินเปิดประตูปล่อยกู้ลงทุนน้ำเต็มที่ คาดเป็นเบอร์หนึ่ง เงินประมูลกว่า 1.75 แสนล้าน
นายวรวิทย์ ชัยลิมปมนตรี ผู้อำนวยการธนาคารออมสิน เปิดเผยว่า ธนาคารออมสินได้เข้าร่วมประมูลพันธบัตรรัฐบาลในโครงการลงทุนในการบริหารจัดการน้ำได้แล้วกว่า 1.2 แสนล้านบาท จากการเปิดประมูลไปแล้ว 89 งวด จากทั้งหมด 11 งวด เฉลี่ยวงเงินที่เปิดประมูลต่องวดประมาณ 3.3 หมื่นล้านบาท วงเงินรวมทั้งโครงการ 3.5 แสนล้านบาท โดยจะปิดการประมูลในสิ้นเดือน มิ.ย.นี้ 
นายวรวิทย์ มั่นใจว่า ธนาคารออมสินจะสามารถประมูลพันธบัตรได้ไม่น้อยกว่าครึ่งหรือกว่า 1.75 แสนล้านบาท สำหรับผลตอบแทนที่ได้จากการประมูลพันธบัตรเงินกู้ลงทุนน้ำจะอิงจากอัตราดอกเบี้ยเงินฝากของธนาคารขนาดใหญ่ 6 แห่ง บวกส่วนต่างเฉลี่ยประมาณกว่า 3% 
ทั้งนี้ ที่ผ่านมาเปิดประมูลมา 89 ครั้ง ธนาคารออมสินจะเข้าไปประมูลอย่างมากที่สุด 2 หมื่นล้านบาท ส่วนใหญ่ประมาณ 11.5 หมื่นล้านบาท และคาดว่าธนาคารออมสินจะเป็นผู้ชนะประมูลอันดับ 1 ของโครงการลงทุนน้ำ 
นายวรวิทย์ กล่าวว่า สำหรับภาพรวมการใช้เงินในโครงการลงทุนน้ำยังไม่มีรูปธรรมที่ชัดเจน แต่ก็คาดว่าจะมีความต้องการใช้เงินกว่า 1 หมื่นล้านบาท ภายในปีนี้ หลังจากนั้นคงจะทยอยเบิกเงินไปใช้จนกว่าจะครบวงเงินทั้งก้อนภายในปี 2559 เพื่อไม่ให้กระจุกตัว เพราะถ้าหากเบิกเงินรวดเดียว 1.5 แสนล้านบาท ธนาคารจะมีปัญหาเรื่องสภาพคล่องแน่ 
นายวรวิทย์ ชี้แจงอีกว่า แม้ธนาคารจะปล่อยกู้ภาครัฐจำนวนมาก แต่ธนาคารก็ยังคงให้ความสำคัญในการปล่อยกู้ให้รายย่อย โดยตั้งเป้าหมายปล่อยสินเชื่อสุทธิไว้ 1.5 แสนล้านบาท เท่ากับว่าธนาคารจะต้องปล่อยสินเชื่อหมุนเวียน 3 แสนล้านบาท โดยธนาคารจะรักษาสัดส่วนการปล่อยกู้ภาครัฐกับปล่อยกู้ให้กับรายย่อยให้อยู่ในระดับ 1 ต่อ 3 ของสินเชื่อรวม